Alingasaw ti Pateg
February 14, 2008 3 Comments
Sinapulko dagiti isemmo
Kadagiti nagpukawen nga asuk.
Kinamatko a gammatan ti lagip
Iti baet ti tangguap ken payubyob.
Adda met ketdi nabati a ramen
Ti ayatmo kadagiti bibig
Ti bote a mapekkel ti sardam
Ti tagainep ken ti tignay ti saguyepyep.
Kastoy ti ladawan iti kinaawanmo
Ditoy denna: ti rikna ket maulila,
Ti rikna ket agasuk iti ella,
Ella a gumuyod kadagiti aldaw
Tapno aglabas a napardas
Dagiti kanito nga agsaning-i ti iliw.
Kastoy met ti daniw a maputar
Ti kinaadam ditoy barukong: ket agbuabo
Ti luy-ong iti mapenpen a rag-o,
Agrikudo a rumkuas dagiti mamayo,
Mauksot dagiti dagensen
Ket agalingasaw iti pateg,
Ti panagipateg ken pinnateg
Iti dua a dinto pulos aginnadayo
Iti puso. Ti kinaawan
Ket isu met laeng ti kinaadda
No ti puso ket awanan dudua.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn